9. การจัดการ

9.1 โครงสร้างการจัดการ

  บริษัทมีคณะกรรมการ 5 ชุด คือ คณะกรรมการบริษัท คณะกรรมการตรวจสอบ
  คณะกรรมการสรรหาและกำหนดค่าตอบแทน คณะกรรมการอำนวยการโรงพยาบาลบำรุงราษฎร์
  (Governing Board) และคณะกรรมการการลงทุน โดยรายละเอียดของคณะกรรมการแต่ละชุด
  มีดังต่อไปนี้

คณะกรรมการบริษัท

  รายชื่อคณะกรรมการบริษัท ณ วันที่ 31 ธันวาคม 2551 มีดังต่อไปนี้

  1. นายชัย โสภณพนิช ประธานกรรมการ

  2. นายแพทย์ชาญวิทย์ ตันติ์พิพัฒน์ รองประธานกรรมการ
  และกรรมการสรรหาและกำหนดค่าตอบแทน

  3. นางลินดา ลีสหะปัญญา กรรมการ และกรรมการผู้จัดการ

  4. นายเคอร์ติส จอห์น ชโรเดอร์ กรรมการ และผู้อำนวยการด้านบริหารกลุ่ม

  5. นายแพทย์ธนิต เธียรธนู กรรมการ และประธานกรรมการแพทย์

  6. นายชาตรี โสภณพนิช กรรมการ

  7. นายแพทย์อนันต์ เตชะเวช กรรมการ

  8. นายแพทย์จอน ยังพิชิต กรรมการ

  9. แพทย์หญิงคุณสวรรยา เดชอุดม กรรมการ

  10. นางกุลธิดา ศิวยาธร กรรมการ และกรรมการสรรหาและกำหนดค่าตอบแทน

  11. นายชอง โท กรรมการ

  12. นายเฟลิกส์ เฮอร์ลิฮี กรรมการ

  13. นายแพทย์สิน อนุราษฎร์ กรรมการ และผู้อำนวยการด้านการแพทย์กลุ่ม

  14. นางสาวโสภาวดี อุตตโมบล กรรมการอิสระ และประธานกรรมการตรวจสอบ

  15. นายสรดิษ วิญญรัตน์ กรรมการอิสระ และกรรมการตรวจสอบ

  16. นายบุญปกรณ์ โชควัฒนา กรรมการอิสระ กรรมการตรวจสอบ
  และประธานกรรมการสรรหาและกำหนดค่าตอบแทน

  โดยมีนางจุฑาทิพ อดุลพันธุ์ เลขานุการบริษัท เป็นเลขานุการคณะกรรมการบริษัท

  หมายเหตุ เนื่องจากที่ประชุมคณะกรรมการบริษัท ครั้งที่ 1/2552 เมื่อวันที่ 25 กุมภาพันธ์ 2552
  ได้มีมติในการปรับลดจำนวนกรรมการบริษัท จาก 16 คน เป็น 12 คน กรรมการบริษัทจำนวน 5
  คนคือ นายชาตรี โสภณพนิช นางกุลธิดา ศิวยาธร นายแพทย์อนันต์ เตชะเวช นายแพทย์จอน
  ยังพิชิต และแพทย์หญิงคุณสวรรยา เดชอุดม ได้แสดงความจำนงขอลาออกจากตำแหน่ง
  โดยให้มีผลวันที่ 1 มีนาคม 2552

วิธีการลงนามผูกพันบริษัทของกรรมการ

  กรรมการสองคน นอกจากนายชาตรี โสภณพนิช นางกุลธิดา ศิวยาธร และนายชอง โท
  ลงลายมือชื่อร่วมกันและประทับตราสำคัญของบริษัท

อำนาจหน้าที่ของคณะกรรมการบริษัท

  อำนาจหน้าที่ของคณะกรรมการบริษัท ซึ่งอยู่ในกฎบัตรคณะกรรมการบริษัท
  และได้รับอนุมัติโดยที่ประชุมคณะกรรมการบริษัทครั้งที่ 1/2551 เมื่อวันที่ 27 กุมภาพันธ์ 2551
  มีดังต่อไปนี้

1.  ปฏิบัติหน้าที่ให้เป็นไปตามกฎหมาย วัตถุประสงค์และข้อบังคับของบริษัท ตลอดจนมติที่ประชุม
    ผู้ถือหุ้นด้วยความซื่อสัตย์ สุจริต และระมัดระวัง เพื่อผลประโยชน์สูงสุดของบริษัท

2.  มีหน้าที่กำหนดวิสัยทัศน์ ทิศทาง และกลยุทธ์ของบริษัท
    เพื่อเพิ่มมูลค่าสูงสุดให้แก่ผู้ถือหุ้นในระยะยาว

3.  ให้ความเห็นชอบกลยุทธ์และนโยบายสำคัญของบริษัท รวมถึงวัตถุประสงค์ แผนธุรกิจ
    เป้าหมายทางการเงิน งบประมาณการดำเนินงานและการลงทุนที่เสนอโดยผู้บริหาร
    รวมทั้งดูแลให้เกิดการปฏิบัติตามและติดตามผล

4.  จัดให้มีนโยบายการกำกับดูแลกิจการที่ดี และจริยธรรมธุรกิจ และดูแล
    ติดตามให้มีการสื่อสารและการปฏิบัติตามนโยบายดังกล่าว
    รวมทั้งอนุมัติการแก้ไขตามความเหมาะสม และจัดให้มีการรายงานในรายงานประจำปี

5.  จัดให้มีระบบบัญชี การรายงานทางการเงิน และการสอบบัญชีที่มีความน่าเชื่อถือ
    รวมทั้งดูแลให้มีกระบวนการในการประเมินความเหมาะสมของการควบคุมภายใน
    การตรวจสอบภายใน และการบริหารความเสี่ยงที่มีประสิทธิภาพและประสิทธิผล
    โดยมีการทบทวนทุกปี
    และมอบหมายให้หน่วยงานตรวจสอบภายในตรวจสอบและรายงานระบบเหล่านี้อย่างเป็นอิสระ

6.  อนุมัติงบการเงินประจำไตรมาสและประจำปี
    และรับรองงบการเงินว่าได้จัดทำขึ้นอย่างถูกต้องและเชื่อถือได้
    เป็นไปตามมาตรฐานการบัญชีที่รับรองทั่วไป
    และจัดทำรายงานแก่ผู้ถือหุ้นในรายงานประจำปีของบริษัท

7.  ดูแล ควบคุม และอนุมัติ แล้วแต่กรณี
    การเข้าทำรายการที่เกี่ยวโยงกันที่อาจส่งผลให้เกิดความขัดแย้งทางผลประโยชน์
    รวมทั้งดูแลให้มีความโปร่งใสในการเข้าทำรายการดังกล่าว
    และจัดทำนโยบายในการอนุมัติและการเปิดเผยข้อมูลของการทำรายการที่ทำให้เกิดความขัดแย้งทางผลประโยชน์

8.  จัดตั้งและแต่งตั้งคณะกรรมการชุดย่อยตามความเหมาะสมเพื่อศึกษา ดำเนินการ
    และดูแลเรื่องต่างๆที่ได้รับมอบหมาย
    รวมทั้งอนุมัติกฎบัตรซึ่งรวมถึงหน้าที่และความรับผิดชอบและค่าตอบแทนของคณะกรรมการชุดย่อย

    คณะกรรมการตรวจสอบ

  รายชื่อคณะกรรมการตรวจสอบ ณ วันที่ 31 ธันวาคม 2551 มีดังต่อไปนี้

  1. นางสาวโสภาวดี อุตตโมบล ประธานกรรมการตรวจสอบ

  2. นายสรดิษ วิญญรัตน์ กรรมการตรวจสอบ

  3. นายบุญปกรณ์ โชควัฒนา กรรมการตรวจสอบ

  โดยมี นางทวิชา ตัณสถิตย์ เป็นเลขานุการคณะกรรมการตรวจสอบ

อำนาจหน้าที่ของคณะกรรมการตรวจสอบ

  อำนาจหน้าที่ของคณะกรรมการตรวจสอบ ซึ่งอยู่ในกฎบัตรคณะกรรมการตรวจสอบ
  และได้รับอนุมัติโดยที่ประชุมคณะกรรมการบริษัทครั้งที่ 3/2551 เมื่อวันที่ 6 สิงหาคม 2551
  มีดังต่อไปนี้

1.  สอบทานให้บริษัทมีการรายงานทางการเงินอย่างถูกต้องและเพียงพอ

2.  สอบทานให้บริษัทมีระบบการควบคุมภายใน (internal control)
    และระบบการตรวจสอบภายใน (internal audit) ที่เหมาะสมและมีประสิทธิผล
    และพิจารณาความเป็นอิสระของหน่วยงานตรวจสอบภายใน
    ตลอดจนให้ความเห็นชอบในการพิจารณาแต่งตั้ง โยกย้าย
    เลิกจ้างหัวหน้าหน่วยงานตรวจสอบภายใน
    หรือหน่วยงานอื่นใดที่รับผิดชอบเกี่ยวกับการตรวจสอบภายใน

3.  สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัท

4.  พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท
    และเสนอค่าตอบแทนของบุคคลดังกล่าว
    รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมด้วยอย่างน้อยปีละ 1
    ครั้ง

5.  พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
    ให้เป็นไปตามกฎหมายและข้อกำหนดของตลาดหลักทรัพย์แห่งประเทศไทย ทั้งนี้
    เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

6.  จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของบริษัท
    ซึ่งรายงานดังกล่าวต้องลงนามโดยประธานคณะกรรมการตรวจสอบและต้องประกอบด้วยข้อมูลอย่างน้อยดังต่อไปนี้

    1.  ความเห็นเกี่ยวกับความถูกต้อง ครบถ้วน
        เป็นที่เชื่อถือได้ของรายงานทางการเงินของบริษัท

    2.  ความเห็นเกี่ยวกับความเพียงพอของระบบควบคุมภายในของบริษัท

    3.  ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
        ข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวกับธุรกิจของบริษัท

    4.  ความเห็นเกี่ยวกับความเหมาะสมของผู้สอบบัญชี

    5.  ความเห็นเกี่ยวกับรายการที่อาจมีความขัดแย้งทางผลประโยชน์

    6.  จำนวนการประชุมคณะกรรมการตรวจสอบ
        และการเข้าร่วมประชุมของกรรมการตรวจสอบแต่ละท่าน

    7.  ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตาม
        กฎบัตร (charter)

    8.  รายการอื่นที่เห็นว่าผู้ถือหุ้นและผู้ลงทุนทั่วไปควรทราบ
        ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

7.  ดำเนินการตรวจสอบโดยไม่ชักช้า
    ในกรณีที่ผู้สอบบัญชีแจ้งข้อเท็จจริงเกี่ยวกับพฤติการณ์ทุจริตที่เกิดขึ้นในบริษัท
    และรายงานผลการตรวจสอบในเบื้องต้นแก่สำนักงานหลักทรัพย์และกำกับหลักทรัพย์
    และผู้สอบบัญชีทราบ ภายใน 30 วัน นับแต่วันที่ได้รับแจ้งเป็นลายลักษณ์อักษรจากผู้สอบบัญชี

8.  ควรมีสมาชิกคณะกรรมการตรวจสอบอย่างน้อยหนึ่งท่านเข้าร่วมการประชุมของคณะกรรมการบริษัทที่มีการอนุมัติรายงานทางการเงิน
    ทุกครั้ง

9.  คณะกรรมการตรวจสอบควรนัดพบพูดคุยกับฝ่ายกฎหมายของบริษัทอย่างสม่ำเสมอ
    และอาจจะหารือกับนักกฎหมายภายนอกด้วยถ้าจำเป็น

10. ปฏิบัติการอื่นใดตามที่คณะกรรมการของบริษัทมอบหมายด้วยความเห็นชอบจากคณะกรรมการตรวจสอบ

    คณะกรรมการสรรหาและกำหนดค่าตอบแทน

  รายชื่อคณะกรรมการตรวจสอบ ณ วันที่ 31 ธันวาคม 2551 มีดังต่อไปนี้

  1. นายบุญปกรณ์ โชควัฒนา ประธานกรรมการสรรหาและกำหนดค่าตอบแทน

  2. นายแพทย์ชาญวิทย์ ตันติ์พิพัฒน์ กรรมการสรรหาและกำหนดค่าตอบแทน

  3. นางกุลธิดา ศิวยาธร กรรมการสรรหาและกำหนดค่าตอบแทน

  โดยมี นางจุฑาทิพ อดุลพันธุ์ เลขานุการบริษัท
  เป็นเลขานุการคณะกรรมการสรรหาและกำหนดค่าตอบแทน

อำนาจหน้าที่ของคณะกรรมการสรรหาและกำหนดค่าตอบแทน

  อำนาจหน้าที่ของคณะกรรมการสรรหาและกำหนดค่าตอบแทน
  ซึ่งอยู่ในกฎบัตรคณะกรรมการสรรหาและกำหนดค่าตอบแทน
  และได้รับอนุมัติโดยที่ประชุมคณะกรรมการบริษัทครั้งที่ 4/2551 เมื่อวันที่ 12 พฤศจิกายน 2551
  มีดังต่อไปนี้

1.  งานด้านสรรหา

    1.  พิจารณาขนาด องค์ประกอบ และวาระดำรงตำแหน่งของคณะกรรมการบริษัทที่เหมาะสม

    2.  พิจารณาและนำเสนอว่ากรรมการบริษัทควรมีการเกษียณอายุหรือไม่
        และแนะนำอายุการเกษียณของกรรมการบริษัทให้แก่คณะกรรมการบริษัท

    3.  กำหนดและทบทวนคุณสมบัติของกรรมการบริษัทและกรรมการของคณะกรรมการชุดย่อย

    4.  พิจารณาสรรหา คัดเลือก เสนอ
        และตรวจสอบบุคคลที่เหมาะสมให้ดำรงตำแหน่งกรรมการบริษัทที่ว่างลง
        หรือเนื่องจากเหตุผลใดก็ตาม และรวมถึงรวบรวมรายชื่อบุคคลที่ผู้ถือหุ้นเสนอ
        เพื่อขออนุมัติในการประชุมคณะกรรมการบริษัท และ/หรือการประชุมผู้ถือหุ้น แล้วแต่กรณี

    5.  พิจารณาและเสนอกรรมการบริษัทที่เหมาะสม
        ให้ดำรงตำแหน่งในคณะกรรมการชุดย่อยเมื่อตำแหน่งว่างลง

2.  งานด้านกำหนดค่าตอบแทน

    1.  กำหนดขั้นตอนและหลักเกณฑ์ในการกำหนดค่าตอบแทนของกรรมการบริษัท
        และกรรมการของคณะกรรมการชุดย่อย ให้มีความยุติธรรมและสมเหตุสมผล

    2.  นำเสนอค่าตอบแทนของกรรมการบริษัท และกรรมการของคณะกรรมการชุดย่อย
        รวมถึงของกรรมการของคณะกรรมการสรรหาและกำหนดค่าตอบแทนด้วย
        เพื่ออนุมัติในที่ประชุมคณะกรรมการบริษัท และ/หรือที่ประชุมผู้ถือหุ้น แล้วแต่กรณี

    3.  จัดทำระบบการประเมินผลการปฏิบัติงานของคณะกรรมการบริษัทและคณะกรรมการชุดย่อย
        รวมถึงเสนอแนะแบบฟอร์มการประเมินผล

3.  ปฏิบัติหน้าที่อื่นใดที่เกี่ยวข้องกับคณะกรรมการสรรหาและกำหนดค่าตอบแทน
    ตามที่ได้รับมอบหมายจากคณะกรรมการบริษัท

    คณะกรรมการอำนวยการโรงพยาบาลบำรุงราษฎร์ (Governing Board)

  รายชื่อคณะกรรมการอำนวยการโรงพยาบาลบำรุงราษฎร์ กรุงเทพมหานคร ณ วันที่ 31 ธันวาคม
  2551 มีดังต่อไปนี้

  1. นายแพทย์ชาญวิทย์ ตันติ์พิพัฒน์ ประธาน

  2. นายเจมส์ แมทธิว แบนเนอร์ เลขานุการ

  3. นายชอง โท กรรมการ

  4. แพทย์หญิงจามรี เชื้อเพชระโสภณ กรรมการ

  5. แพทย์หญิงอรดี จันทวสุ กรรมการ

  6. นายแพทย์รุจาพงศ์ สุขบท กรรมการ

  7. นายแพทย์สิร สุภาพ กรรมการ

  8. นางสาวโสภาวดี อุตตโมบล กรรมการ

  9. นายแพทย์วัฒนา สุพรหมจักร กรรมการ

  10. นายแพทย์วิสุทธิ์ วิเวกาภิรัต กรรมการ

  11. นายแพทย์วัชระพงศ์ แซ่ซือ กรรมการ

  12. นางอรุณี เกษตระทัต กรรมการ

  13. นายแพทย์สิน อนุราษฎร์ ผู้เข้าร่วมประชุมโดยตำแหน่ง (Ex officio)

  14. นายแพทย์อภิชาติ ศิวยาธร ผู้เข้าร่วมประชุมโดยตำแหน่ง (Ex officio)

  15. นางลี ชาน เยา ผู้เข้าร่วมประชุมโดยตำแหน่ง (Ex officio)

  16. นางสาวคาเรน คาร์เตอร์ ผู้เข้าร่วมประชุมโดยตำแหน่ง (Ex officio)

อำนาจหน้าที่ของคณะกรรมการอำนวยการโรงพยาบาลบำรุงราษฎร์

  คณะกรรมการอำนวยการโรงพยาบาลบำรุงราษฎร์
  มีวัตถุประสงค์เพื่อการเสนอแนะและดำเนินการเกี่ยวกับนโยบายการดำเนินงานของโรงพยาบาล
  ส่งเสริมความปลอดภัยของผู้ป่วยและปรับปรุงการปฏิบัติงานให้ดีขึ้น การให้บริการที่มีคุณภาพ
  และการบริหารและวางแผนงานของโรงพยาบาล
  โดยคณะกรรมการอำนวยการโรงพยาบาลบำรุงราษฎร์ มีอำนาจหน้าที่ความรับผิดชอบ
  ตามกฎเกณฑ์ ข้อบังคับ และนโยบายหลักในการกำกับดูแลกิจการของโรงพยาบาล (Governing
  Board Bylaws Rules and Regulations of Bumrungrad International
  Hospital, Bangkok) ดังต่อไปนี้

1.  จัดระบบแพทย์ที่มีสิทธิในการรักษาพยาบาลในโรงพยาบาลให้เป็นคณะแพทย์
    และอยู่ภายใต้ธรรมนูญแพทย์ (Professional Staff Bylaws, Rules and
    Regulations) ซึ่งได้รับการอนุมัติจากคณะกรรมการอำนวยการโรงพยาบาลบำรุงราษฎร์

2.  แต่งตั้งสมาชิกของคณะแพทย์ และกำหนดสิทธิในการรักษาพยาบาลให้เป็นไปตามธรรมนูญแพทย์

3.  จัดทำ แก้ไขร่วมกับคณะแพทย์ และอนุมัติธรรมนูญแพทย์ เพื่อควบคุมการดำเนินงาน

4.  กำหนดอำนาจหน้าที่ของคณะแพทย์ที่สมเหตุสมผล
    เพื่อให้สามารถรักษาพยาบาลผู้ป่วยอย่างเหมาะสม
    รวมถึงการดำเนินการของคณะแพทย์และฝ่ายบริหารเพื่อให้เป็นไปตามมาตรฐานของ Joint
    Commission International Accreditation (JCIA)
    และการรับรองคุณภาพโรงพยาบาลไทย (HA)
    และทำตามกฎหมายและระเบียบข้อบังคับที่เกี่ยวข้อง

    คณะกรรมการการลงทุน

  รายชื่อคณะกรรมการการลงทุน ณ วันที่ 31 ธันวาคม 2551 มีดังต่อไปนี้

  1. นายชัย โสภณพนิช ประธาน

  2. นางลินดา ลีสหะปัญญา กรรมการ

  3. นายชอง โท กรรมการ

  4. นางสาวโสภาวดี อุตตโมบล กรรมการ

  5. นายเคอร์ติส จอห์น ชโรเดอร์ กรรมการ

  6. นายเดนิส บราวน์ ผู้สังเกตุการณ์

อำนาจหน้าที่ของคณะกรรมการการลงทุน

  พิจารณาโอกาสในการลงทุน ความเหมาะสม
  ความเป็นไปได้และโครงสร้างการลงทุนของโครงการ ทั้งในประเทศไทยและในภูมิภาค

ผู้บริหาร

  รายชื่อผู้บริหารของบริษัท ณ วันที่ 31 ธันวาคม 2551 มีดังต่อไปนี้

  1. นางลินดา ลีสหะปัญญา กรรมการผู้จัดการ

  2. นายแพทย์ธนิต เธียรธนู ประธานกรรมการแพทย์

  3. นายเคอร์ติส จอห์น ชโรเดอร์ ผู้อำนวยการด้านบริหารกลุ่ม

  4. นายแพทย์สิน อนุราษฎร์ ผู้อำนวยการด้านการแพทย์กลุ่ม

  5. นายแพทย์การุณ เมฆานนท์ชัย รองผู้อำนวยการด้านการแพทย์กลุ่ม

  6. แพทย์หญิงจามรี เชื้อเพชระโสภณ ผู้อำนวยการด้านการแพทย์
  โรงพยาบาลบำรุงราษฎร์อินเตอร์เนชั่นแนล กรุงเทพมหานคร

  7. นายแพทย์อภิชาติ ศิวยาธร ผู้อำนวยการด้านคุณภาพ
  โรงพยาบาลบำรุงราษฎร์อินเตอร์เนชั่นแนล กรุงเทพมหานคร

  8. นายเจมส์ แมทธิว แบนเนอร์ ผู้อำนวยการด้านบริหาร
  โรงพยาบาลบำรุงราษฎร์อินเตอร์เนชั่นแนล กรุงเทพมหานคร

  9. นางลี ชาน เยา ผู้อำนวยการด้านการเงิน โรงพยาบาลบำรุงราษฎร์อินเตอร์เนชั่นแนล
  กรุงเทพมหานคร

  10. นางสาวคาเรน คาร์เตอร์ ผู้อำนวยการด้านการปฏิบัติการ โรงพยาบาล
  บำรุงราษฎร์อินเตอร์เนชั่นแนล กรุงเทพมหานคร

9.2 การสรรหากรรมการและผู้บริหาร

  คณะกรรมการสรรหาและกำหนดค่าตอบแทนมีหน้าที่ในการสรรหากรรมการแทนกรรมการและกรรมการชุดย่อยที่ครบกำหนดออกตามวาระหรือกรณีอื่นๆ
  รวมถึงการพิจารณาและกลั่นกรองรายชื่อผู้ที่มีความเหมาะสมจากการเสนอชื่อโดยผู้ถือหุ้น
  และนำเสนอต่อคณะกรรมการบริษัท เพื่อพิจารณาแต่งตั้ง
  หรือเพื่อนำเสนอผู้ถือหุ้นเพื่อพิจารณาแต่งตั้งต่อไป โดยคณะกรรมการสรรหาและกำหนดค่าตอบแทน
  มีหน้าที่พิจารณาผู้ที่มีคุณวุฒิที่เหมาะสม โดยพิจารณาจากความรู้ ความสามารถ
  และประสบการณ์การทำงานในอดีตที่จะเป็นประโยชน์ต่อบริษัท มีความเป็นผู้นำ วิสัยทัศน์กว้างไกล
  เป็นผู้มีคุณธรรมและจริยธรรม มีประวัติการทำงานที่โปร่งใสไม่ด่างพร้อย
  และมีความเป็นอิสระในการตัดสินใจอย่างมืออาชีพ ด้วยความซื่อสัตย์
  และเป็นผู้ที่มีคุณสมบัติตามกฎบัตรคณะกรรมการบริษัท

  การเลือกตั้งกรรมการของบริษัทโดยที่ประชุมผู้ถือหุ้น มีหลักเกณฑ์และวิธีการดังต่อไปนี้

1.  ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

2.  ในการเลือกกรรมการ อาจใช้วิธีเสียงลงคะแนนเลือกกรรมการเป็นรายบุคคลคราวละคน
    หรือคราวละหลายคนรวมกันเป็นคณะ ตามแต่ที่ประชุมผู้ถือหุ้นจะเห็นสมควร
    แต่ในการลงมติแต่ละครั้งผู้ถือหุ้นต้องออกเสียงด้วยคะแนนที่มีอยู่ทั้งหมด
    จะแบ่งคะแนนเสียงแก่คนใด หรือคณะใดมากน้อยเพียงใดไม่ได้

3.  การออกเสียงลงคะแนนเลือกตั้งกรรมการให้ใช้เสียงข้างมาก หากมีคะแนนเสียงเท่ากัน
    ให้ผู้เป็นประธานที่ประชุมเป็นผู้ออกเสียงชี้ขาด

  อนึ่ง กระบวนการในการสรรหากรรมการอิสระของบริษัท
  ใช้วิธีเดียวกันกับกระบวนการในการสรรหากรรมการและผู้บริหาร

คุณสมบัติของกรรมการอิสระของบริษัทมีดังต่อไปนี้

1.  ถือหุ้นไม่เกินร้อยละ 1 ของจำนวนหุ้นที่มีสิทธิออกเสียงทั้งหมดของบริษัท บริษัทใหญ่ บริษัทย่อย
    บริษัทร่วม หรือนิติบุคคลที่อาจมีความขัดแย้ง โดยให้นับรวมหุ้นที่ถือโดยผู้ที่เกี่ยวข้องด้วย

2.  ไม่เป็นกรรมการที่มีส่วนร่วมบริหาร/พนักงาน/ลูกจ้าง/ที่ปรึกษาที่ได้รับเงินเดือนประจํา/ผู้มีอำนาจควบคุมของบริษัท
    บริษัทใหญ่ บริษัทย่อย บริษัทร่วม บริษัทย่อยลำดับเดียวกัน หรือนิติบุคคลที่อาจมีความขัดแย้ง
    (ปัจจุบันและสองปีก่อนได้รับการแต่งตั้ง)

3.  ไม่มีความสัมพันธ์ทางสายโลหิตหรือการจดทะเบียนในลักษณะที่เป็นบิดา มารดา พี่น้อง และบุตร
    รวมทั้งคู่สมรสของบุตร กับผู้บริหาร ผู้ถือหุ้นรายใหญ่ ผู้มีอำนาจควบคุม
    หรือบุคคลที่จะได้รับเสนอชื่อเป็นผู้บริหารหรือผู้มีอำนาจควบคุมของบริษัทหรือบริษัทย่อย

4.  มีความสัมพันธ์ทางธุรกิจกับบริษัทในลักษณะของการให้บริการทางวิชาชีพหรือความสัมพันธ์ทางการค้า/ทางธุรกิจที่เป็นไปตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์

5.  ไม่เป็นกรรมการที่ได้รับแต่งตั้งขึ้นเป็นตัวแทนของกรรมการบริษัท ผู้ถือหุ้นรายใหญ่
    หรือผู้ถือหุ้นซึ่งเป็นผู้เกี่ยวข้องกับผู้ถือหุ้นรายใหญ่ของบริษัท

6.  ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระได้

    9.3 ค่าตอบแทนกรรมการ คณะกรรมการชุดย่อย และผู้บริหาร

    ค่าตอบแทนกรรมการ และคณะกรรมการชุดย่อย

  บริษัทได้จ่ายค่าตอบแทนกรรมการ กรรมการตรวจสอบ
  และกรรมการสรรหาและกำหนดค่าตอบแทน สำหรับงวดสิ้นสุดวันที่ 31 ธันวาคม 2551
  สำหรับกรรมการ 17 ท่าน ดังต่อไปนี้

[TABLE]

* นายเฟลิกส์ เฮอร์ลิฮีได้รับแต่งตั้งให้เป็นกรรมการของบริษัทแทนพ.ญ. เจนนิเฟอร์ ลี
โดยมติของที่ประชุมคณะกรรมการบริษัท ครั้งที่ 3/2551 เมื่อวันที่ 6 สิงหาคม 2551

  ค่าตอบแทนกรรมการ คือค่าตอบแทนที่จ่ายให้แก่กรรมการของบริษัท
  โดยไม่รวมเงินเดือนและผลประโยชน์ที่เกี่ยวข้องที่จ่ายให้แก่ผู้บริหาร
  และค่าตอบแทนกรรมการดังกล่าว ได้รับอนุมัติจาก ผู้ถือหุ้นแล้ว

ค่าตอบแทนของกรรมการบริหารและผู้บริหาร

  ค่าตอบแทนรวมของกรรมการบริหารและผู้บริหารของบริษัทและบริษัทย่อย จำนวน 10 ท่าน
  ประจำปี 2551 เป็นจำนวนเงิน 74.78 ล้านบาท โดยที่ค่าตอบแทนดังกล่าว
  รวมถึงเงินเดือนและผลประโยชน์ที่เกี่ยวข้องของผู้บริหาร

9.4 การปฏิบัติตามหลักการกำกับดูแลกิจการที่ดี

  บริษัทได้ตระหนักถึงความสำคัญของการกำกับดูแลกิจการที่ดี
  และมีความตั้งใจที่จะปฏิบัติตามหลักการกำกับดูแลกิจการที่ดี
  เพื่อการบริหารจัดการธุรกิจที่มีความโปร่งใส สร้างความเชื่อมั่นให้แก่ ผู้มีส่วนได้เสียทุกฝ่าย
  และมีประสิทธิภาพเพียงพอที่จะแข่งขันในระดับสากล
  บริษัทจึงขอรายงานเรื่องการปฏิบัติตามหลักการกำกับดูแลกิจการ ดังต่อไปนี้

  1. สิทธิของผู้ถือหุ้น

  บริษัทเล็งเห็นถึงความสำคัญของสิทธิของผู้ถือหุ้นทุกราย ซึ่งรวมทั้งผู้ถือหุ้นรายใหญ่ และ
  ผู้ถือหุ้นรายย่อย โดยสิทธิของผู้ถือหุ้นครอบคลุมสิทธิพื้นฐานต่างๆ
  ทั้งในฐานะของนักลงทุนในหลักทรัพย์และในฐานะเจ้าของบริษัท เช่น สิทธิในการซื้อ ขาย โอน
  หลักทรัพย์ที่ตนถืออยู่ สิทธิในการที่จะได้รับส่วนแบ่งผลกำไรจากบริษัท
  สิทธิต่างๆในการประชุมผู้ถือหุ้น สิทธิในการแสดงความคิดเห็น
  สิทธิในการร่วมตัดสินใจในเรื่องสำคัญของบริษัท เช่น การเลือกตั้งกรรมการ
  การอนุมัติธุรกรรมที่สำคัญและมีผลต่อทิศทางในการดำเนินธุรกิจของบริษัท
  การแก้ไขหนังสือบริคณห์สนธิ ข้อบังคับของบริษัท เป็นต้น

  ในปี 2551 บริษัทได้ดำเนินการในเรื่องต่างๆที่เป็นการส่งเสริม
  และอำนวยความสะดวกในการใช้สิทธิของผู้ถือหุ้น ในการร่วมประชุมสามัญผู้ถือหุ้น ดังนี้

  1.
  บริษัทเปิดโอกาสให้ผู้ถือหุ้นได้มีส่วนร่วมในการเสนอเรื่องที่เห็นว่าสำคัญและควรบรรจุเป็นวาระในการประชุมสามัญผู้ถือหุ้นประจำปีของบริษัท
  และเสนอชื่อบุคคลที่มีความรู้ ความสามารถ
  และคุณสมบัติที่เหมาะสมเพื่อรับการพิจารณาเลือกตั้งเป็นกรรมการบริษัทล่วงหน้าก่อนที่จะมีการจัดประชุมสามัญผู้ถือหุ้นขึ้น
  โดยผู้ถือหุ้นสามารถดูรายละเอียดหลักเกณฑ์และวิธีปฏิบัติได้ในเว็บไซต์ของบริษัท

  2. บริษัทได้จัดส่งหนังสือเชิญประชุมให้แก่ผู้ถือหุ้นล่วงหน้า เพื่อแจ้งวาระการประชุม
  พร้อมความคิดเห็นของคณะกรรมการในแต่ละวาระ รวมถึงเอกสารประกอบต่างๆ
  เพื่อให้ผู้ถือหุ้นมีข้อมูลเพียงพอในการตัดสินใจ
  และได้ชี้แจงรายละเอียดของเอกสารที่ผู้ถือหุ้นต้องนำมาแสดงในวันประชุม
  เพื่อรักษาสิทธิในการเข้าประชุม รวมทั้งสิทธิออกเสียงลงมติของผู้ถือหุ้นไว้ด้วยกัน นอกจากนี้
  เพื่ออำนวยความสะดวกให้แก่ผู้ถือหุ้น บริษัทมีการเปิดเผยหนังสือเชิญประชุมบนเว็บไซต์ของบริษัท
  โดยในกรณีของการประชุมสามัญผู้ถือหุ้นประจำปี
  ได้เปิดเผยหนังสือเชิญประชุมล่วงหน้าก่อนวันประชุม 30 วัน

  3. ในกรณีที่ผู้ถือหุ้นไม่สามารถเข้าประชุมได้ด้วยตนเอง
  ผู้ถือหุ้นสามารถใช้สิทธิโดยการมอบฉันทะให้กรรมการอิสระ หรือบุคคลใดๆ เข้าร่วมประชุมแทน
  และออกเสียงลงคะแนนแทนตนได้
  โดยใช้หนังสือมอบฉันทะแบบหนึ่งแบบใดที่บริษัทได้จัดส่งไปพร้อมกับหนังสือนัดประชุม
  นอกจากนี้ผู้ถือหุ้นสามารถ download หนังสือมอบฉันทะผ่านทางเว็บไซต์ของบริษัทได้อีกด้วย

  4. เพื่อให้ผู้ถือหุ้นได้รับความสะดวกในการประชุม
  บริษัทได้จัดให้มีการลงทะเบียนโดยใช้ระบบบาร์โค้ด พร้อมจัดทำบัตรลงคะแนนสำหรับแต่ละวาระ
  เพื่อให้ขั้นตอนในการลงทะเบียนและการนับคะแนนในแต่ละวาระเป็นไปอย่างรวดเร็ว และถูกต้อง
  โดยเมื่อจบการประชุม ผู้ถือหุ้นสามารถขอตรวจสอบรายละเอียดได้

  5. ก่อนเริ่มเข้าสู่การประชุมตามวาระ ประธานกรรมการ ซึ่งเป็นประธานในที่ประชุม
  ได้แจ้งให้ที่ประชุมทราบถึงวิธีการปฏิบัติในการออกเสียงลงคะแนนในแต่ละวาระการประชุม
  และระหว่างการประชุมผู้ถือหุ้น
  ประธานในที่ประชุมได้เปิดโอกาสให้ผู้ถือหุ้นทุกรายสามารถเสนอแนะ ซักถาม
  และเสนอข้อคิดเห็นได้ทุกวาระ โดยประธานและผู้บริหารจะให้ความสำคัญกับทุกคำถาม
  และตอบข้อซักถามอย่างชัดเจนและตรงประเด็น

  6. เลขานุการบริษัทได้บันทึกการประชุมที่ถูกต้อง ครบถ้วน
  โดยจัดส่งรายงานการประชุมผู้ถือหุ้นต่อตลาดหลักทรัพย์แห่งประเทศไทยภายใน 14
  วันหลังการประชุม และเผยแพร่บนเว็บไซต์ของบริษัท
  เพื่อให้ผู้ถือหุ้นได้รับทราบอย่างรวดเร็วและสามารถตรวจสอบได้

  นอกจากนี้ บริษัทมุ่งเน้นการให้ข้อมูลแก่ผู้ถือหุ้นทุกรายอย่างถูกต้อง ทันเวลา เท่าเทียมกัน
  และโปร่งใส เพียงพอสำหรับการตัดสินใจในการลงทุนของผู้ถือหุ้นและนักลงทุน

  2. ความเท่าเทียมกันของผู้ถือหุ้น

  บริษัทมุ่งมั่นในการสร้างความเท่าเทียมกันให้เกิดขึ้นกับผู้ถือหุ้นทุกราย ทุกกลุ่ม
  ไม่ว่าจะเป็นผู้ถือหุ้นรายใหญ่ ผู้ถือหุ้นรายย่อย นักลงทุนสถาบัน หรือผู้ถือหุ้นต่างชาติ
  โดยได้ดำเนินการต่างๆ เช่น

  1.
  มีช่องทางให้ผู้ถือหุ้นรายย่อยสามารถเสนอเรื่องที่เห็นว่าสำคัญและควรบรรจุเป็นวาระในการประชุมสามัญผู้ถือหุ้นประจำปีของบริษัท
  และเสนอชื่อบุคคลที่มีความรู้ ความสามารถ
  และคุณสมบัติที่เหมาะสมเพื่อรับการพิจารณาเลือกตั้งเป็นกรรมการบริษัท
  โดยได้ประกาศแจ้งให้ทราบโดยทั่วกันผ่านช่องทางของตลาดหลักทรัพย์แห่งประเทศไทย
  และในเว็บไซต์ของบริษัท
  และกรรมการอิสระจะเป็นผู้กลั่นกรองและเสนอเรื่องดังกล่าวต่อที่ประชุมกรรมการเพื่อพิจารณากำหนดเป็นวาระการประชุมในการประชุมผู้ถือหุ้นตามความเหมาะสมต่อไป

  2. บริษัทได้จัดทำหนังสือมอบฉันทะสำหรับการประชุมผู้ถือหุ้น
  โดยมีรูปแบบที่ผู้ถือหุ้นสามารถกำหนดทิศทางการลงคะแนนได้ในแต่ละวาระ
  ตามแบบที่กระทรวงพาณิชย์กำหนด โดยจัดส่งไปพร้อมกับหนังสือเชิญประชุมผู้ถือหุ้น
  และได้เสนอกรรมการอิสระหนึ่งท่าน เป็นผู้รับมอบอำนาจในการประชุมผู้ถือหุ้น
  เพื่อเป็นทางเลือกในการมอบฉันทะของผู้ถือหุ้น

  3. ในการประชุมผู้ถือหุ้น การประชุมเป็นไปตามลำดับวาระการประชุม
  โดยไม่มีการเพิ่มวาระการประชุมที่ไม่ได้แจ้งล่วงหน้า
  เพื่อให้ผู้ถือหุ้นได้มีโอกาสศึกษาข้อมูลประกอบระเบียบวาระก่อนตัดสินใจ
  และไม่มีการเปลี่ยนแปลงข้อมูลสำคัญในที่ประชุมอย่างกระทันหัน

  4. บริษัทให้ความสำคัญในการพิจารณาเรื่องที่อาจมีความขัดแย้งทางผลประโยชน์
  รายการที่เกี่ยวโยงกัน หรือรายการระหว่างกัน
  และมีการดำเนินการตามหลักการกำกับดูแลกิจการที่ดี รวมถึงข้อกำหนดและหลักเกณฑ์ของทางการ
  ในกรณีที่บริษัทต้องมีการพิจารณาเรื่องดังกล่าว กรรมการ ผู้บริหาร
  และบุคคลอื่นที่มีส่วนเกี่ยวข้องจะไม่เข้าร่วมพิจารณาอนุมัติรายการนั้นๆ

  5. บริษัทมีการดูแลเรื่องการใช้ข้อมูลภายใน โดยมีรายละเอียดตามข้อ 9.5
  การดูแลเรื่องการใช้ข้อมูลภายใน
  และจัดให้กรรมการและผู้บริหารของบริษัทรายงานการซื้อขายหลักทรัพย์ต่อคณะสำนักงานคณะกรรมการกำกับหลักทรัพย์และตลาดหลักทรัพย์
  และบริษัทภายในสามวันทำการ

  3. บทบาทของผู้มีส่วนได้เสีย

  บริษัทยึดมั่นในความรับผิดชอบต่อผู้มีส่วนได้เสียทุกฝ่าย เพื่อประโยชน์ร่วมกันอย่างยั่งยืน
  อันจะส่งผลถึงความมั่นคงและดำเนินธุรกิจไปได้ตามที่คาดหวัง และมีความตั้งใจที่จะปฏิบัติต่อ
  ผู้มีส่วนได้เสียแต่ละกลุ่มอย่างยุติธรรม ผู้มีส่วนได้เสียที่สำคัญของบริษัทมีดังต่อไปนี้

  ผู้ถือหุ้น: นอกเหนือไปจากสิทธิพื้นฐาน สิทธิที่กำหนดไว้ในกฎหมาย ข้อบังคับบริษัท
  เช่นสิทธิในการตรวจสอบจำนวนหุ้น สิทธิในการรับใบหุ้น
  สิทธิในการเข้าประชุมผู้ถือหุ้นและออกเสียงลงคะแนน
  สิทธิในการแสดงความคิดเห็นอย่างอิสระในที่ประชุมผู้ถือหุ้น
  รวมถึงสิทธิที่จะได้รับผลตอบแทนอย่างเป็นธรรมแล้ว
  บริษัทยังมีการให้ข้อมูลแก่ผู้ถือหุ้นอย่างเท่าเทียมกัน และทันเวลา
  และให้สิทธิแก่ผู้ถือหุ้นในการเสนอแนะข้อคิดเห็นต่างๆ
  เกี่ยวกับการดำเนินธุรกิจของบริษัทในฐานะเจ้าของบริษัทอย่างอิสระในที่ประชุมผู้ถือหุ้น

  ลูกค้า / ผู้ป่วย: บริษัทให้บริการแก่ผู้ป่วยอย่างมีจริยธรรมและในระดับคุณภาพที่สูงสุด
  โดยคำนึงถึงความปลอดภัยและความพึงพอใจของผู้ป่วย
  และประสิทธิภาพในการให้บริการเป็นสำคัญ คณะกรรมการ Medical Ethics Committee
  ของโรงพยาบาลมีหน้าที่ในการดูแลพิทักษ์สิทธิผู้ป่วย นอกจากนี้
  โรงพยาบาลมีแผนกที่ดูแลและพัฒนาคุณภาพของการบริการผู้ป่วยอย่างต่อเนื่อง
  โดยคำนึงถึงความต้องการและความคิดเห็นของผู้ป่วย

  พนักงาน: บริษัทเชื่อมั่นว่าพนักงานคือทรัพยากรที่มีคุณค่าสำคัญยิ่ง
  ดังนั้นจึงให้โอกาสในการทำงานที่เท่าเทียมกัน และมีมาตรการที่จะให้ผลตอบแทนที่เหมาะสม
  จัดให้มีคณะกรรมการสวัสดิการ เพื่อดูแลสวัสดิภาพและความปลอดภัยของพนักงาน
  รวมทั้งมีการพัฒนาบุคลากรโดยให้การฝึกอบรมอย่างสม่ำเสมอ เพื่อเสริมสร้างความรู้
  ความสามารถ ทักษะการปฏิบัติงาน ทักษะการบริหาร ตลอดจนทักษะทางเทคนิค
  เพื่อให้พนักงานสามารถปฏิบัติงานได้อย่างมีประสิทธิภาพมากยิ่งขึ้น

  นอกจากนี้ยังได้จัดกิจกรรมให้พนักงานแสดงความคิดเห็น เสนอข้อร้องเรียนกับผู้บริหารโดยตรง
  และกิจกรรมเชิดชูเกียรติพนักงาน เพื่อเป็นการสร้างขวัญและกำลังใจให้แก่พนักงาน
  บริษัทเชื่อว่าประสิทธิภาพในการทำงานที่ดี ย่อมเกิดจากความผูกพันต่อองค์กรของพนักงาน
  จึงมุ่งมั่นในการสร้างและมีการสำรวจความผูกพันของพนักงานต่อองค์กรอย่างต่อเนื่อง
  เพื่อปรับปรุงการดำเนินการของบริษัทในด้านการบริหารทรัพยากรบุคคลให้มีประสิทธิภาพต่อไป

  คู่ค้า / คู่สัญญา: บริษัทปฏิบัติตามเงื่อนไขที่ตกลงไว้กับคู่ค้าและคู่สัญญา
  และจ่ายชำระหนี้คู่ค้าและคู่สัญญาอย่างตรงเวลา

  เจ้าหนี้: บริษัทปฏิบัติตามเงื่อนไขการกู้ยืมเงินด้วยความซื่อสัตย์สุจริต อย่างเคร่งครัด
  และจ่ายชำระหนี้ตรงเวลา โดยบริษัทเชื่อว่าการสร้างความสัมพันธ์ที่ดีกับเจ้าหนี้
  รวมทั้งการสร้างความเชื่อมั่นและไว้วางใจเป็นความรับผิดชอบที่บริษัทพึงปฏิบัติต่อเจ้าหนี้

  คู่แข่งทางการค้า: บริษัทประพฤติตามกรอบกติกาการแข่งขันที่ดี ภายใต้กรอบของกฎหมาย
  โดยบริษัทถือว่าคู่แข่งทางการค้าเป็นปัจจัยหนึ่งที่ทำให้บริษัทมีความมุ่งมั่นในการพัฒนาคุณภาพและประสิทธิภาพในการให้บริการให้ดียิ่งขึ้นแก่ลูกค้าและผู้ป่วย

  สังคม: บริษัทมีความมุ่งมั่นในการส่งเสริมคุณภาพของสังคมและคุณภาพชีวิตที่ดีของประชากร
  โดยเฉพาะการรับผิดชอบต่อสาธารณะ รวมถึงสิ่งแวดล้อมและชุมชนใกล้เคียง
  โครงการที่สำคัญของบริษัทในรอบปีที่ผ่านมา ได้แก่

  1. โครงการผ่าตัดหัวใจ 500 ราย
  เพื่อช่วยเหลือผู้ป่วยโรคหัวใจพิการแต่กำเนิดที่ขาดแคลนทุนทรัพย์ให้ได้รับการรักษาพยาบาลอย่างทันท่วงที
  และสามารถดำเนินชีวิตต่อไปได้อย่างปกติ โดยร่วมกับมูลโรงพยาบาลบำรุงราษฎร์
  มูลนิธิเด็กโรคหัวใจในพระอุปถัมภ์สมเด็จพระเจ้าพี่นางเธอเจ้าฟ้ากัลยาณิวัฒนา
  กรมหลวงนราธิวาสราชนครินทร์ และสำนักงานหลักประกันสุขภาพแห่งชาติ (สปสช)
  ในการคัดเลือกผู้ป่วย ซึ่งกิจกรรมดังกล่าวเป็นกิจกรรมที่ทางบริษัทจัดขึ้นอย่างต่อเนื่อง
  เป็นระยะเวลา 5 ปี ตั้งแต่ปี 2551 - 2555

  2. โครงการให้ทุนการศึกษาแก่บุคคลทั่วไป และพนักงานของบริษัท
  บริษัทให้ความสำคัญในการพัฒนาศักยภาพของทรัพยากรบุคคล
  จึงได้ริเริ่มโครงการให้ทุนการศึกษาต่อเนื่อง และทุนพัฒนาอาชีพ โดยตลอดระยะเวลา 9
  ปีที่บริษัทได้ดำเนินโครงการดังกล่าว มีผู้ได้รับมอบทุนการศึกษาจำนวน 437 ทุนการศึกษา
  โดยจำแนกเป็น 3 โครงการ ดังนี้

  2.1 โครงการพัฒนาอาชีพเยาวชนสตรี (Youth Career Development Program: YCDP)
  ซึ่งบริษัทร่วมกับองค์การทุนเพื่อเด็กแห่งสหประชาชาติ (UNICEF)
  ให้ทุนการศึกษาแก่นักเรียนหญิงที่สำเร็จการศึกษาระดับมัธยมศึกษาตอนปลาย
  ซึ่งขาดแคลนทุนทรัพย์จากทุกภูมิภาคของประเทศ
  เข้ารับการอบรมหลักสูตรประกาศนียบัตรผู้ช่วยเหลือผู้ป่วย (Nurse Aid)
  และหลักสูตรประกาศนียบัตรผู้ช่วยพยาบาล (Practical Nurse)
  และเมื่อสำเร็จหลักสูตรอบรมแล้ว บริษัทจะพิจารณารับเข้าเป็นพนักงานประจำของบริษัทต่อไป

  2.2 โครงการให้ทุนการศึกษาต่อเนื่องในระดับปริญญาตรี สาขาพยาบาลศาสตร์
  โดยบริษัทมอบทุนการศึกษาแก่พนักงานผู้ช่วยเหลือผู้ป่วย (Nurse Aid)
  ที่สามารถสอบคัดเลือกเข้าเรียนต่อสาขาพยาบาลศาสตร์ในสถานศึกษาที่บริษัทกำหนด
  ซึ่งบริษัทจะจัดให้นักเรียนทุนฝึกงานกับบริษัทในช่วงปิดภาคการศึกษา
  และบริษัทจะรับเข้าทำงานกับบริษัทเมื่อสำเร็จการศึกษาปริญญาตรีพยาบาลศาสตร์แล้ว

  2.3 โครงการให้ทุนการศึกษาต่อเนื่องในระดับประกาศนียบัตร สาขาผู้ช่วยพยาบาล
  (Practical Nurse) ซึ่งได้รับการรับรองจากสภาการพยาบาล (Thailand Nursing
  Council) โดยบริษัทได้มอบทุนการศึกษาให้แก่พนักงานผู้ช่วยเหลือผู้ป่วย (Nurse Aid)
  ให้ได้รับการศึกษาในหลักสูตรดังกล่าว

  3. โครงการคลินิกเคลื่อนที่บริการทางการแพทย์แก่ประชาชนในชุมชนต่างๆในกรุงเทพมหานคร
  โดยบริษัทและกองทุนทอมสัน (Thomson Foundation) ได้จัดบริการหน่วยคลินิกเคลื่อนที่
  ออกตรวจและให้บริการทางสาธารณะสุขแก่ประชาชนในชุมชนต่างๆ ในเขตกรุงเทพมหานคร
  ตั้งแต่ปี 2544 โดยในปี 2551 คลินิกเคลื่อนที่ให้บริการประชาชนไปแล้วทั้งสิ้น 22,730 ราย
  อีกทั้งยังได้มอบข้าวสารแก่ประชาชนอีกกว่า 20 ตัน โดยตลอด 8 ปีที่บริษัท
  มูลนิธิโรงพยาบาลบำรุงราษฎร์ และกองทุนทอมสันได้ดำเนินกิจกรรมคลินิกเคลื่อนที่
  ได้ให้บริการทางสาธารณสุขแก่ประชาชนไปแล้วกว่า 150,000 ราย
  และมอบข้าวสารแก่ประชาชนไปมากกว่า 127 ตัน

  4. โครงการวิจัยยา
  โดยมูลนิธิโรงพยาบาลบำรุงราษฎร์และบริษัทร่วมกับสถาบันทางการแพทย์ต่างๆ
  ทั้งในและต่างประเทศ พัฒนาการวิจัยยาและวิทยาการทางการแพทย์ในการรักษาโรค
  เพื่อความก้าวหน้าทางเทคโนโลยีการแพทย์ อาทิ การวิจัยยาสำหรับรักษาโรคภูมิคุ้มกันบกพร่อง
  (AIDS) โรคมะเร็ง และโรคปอดบวม เป็นต้น

  5. นโยบายเกี่ยวกับสิ่งแวดล้อม บริษัทมีนโยบายสิ่งแวดล้อม
  ซึ่งมีการสื่อสารให้พนักงานทุกคนช่วยกันอนุรักษ์สิ่งแวดล้อมและทรัพยากรธรรมชาติ
  อีกทั้งมุ่งเน้นสนับสนุนกิจกรรมต่างๆ เพื่อรักษาไว้ซึ่งความปลอดภัยขององค์กรและชุมชน
  และมีการใช้ทรัพยากรอย่างมีประสิทธิภาพ

  4. การเปิดเผยข้อมูลและความโปร่งใส

  บริษัทตระหนักถึงความสำคัญของการเปิดเผยสารสนเทศที่มีความสำคัญต่อการตัดสินใจของผู้ถือหุ้นและนักลงทุนอย่างเท่าเทียมกัน
  โดยมีนโยบายในการเปิดเผยข้อมูลอย่างโปร่งใส ถูกต้อง ครบถ้วน เชื่อถือได้ และทันต่อเวลา
  ผ่านช่องทางต่างๆที่หลากหลาย เข้าถึงง่าย เพื่อให้
  ผู้ถือหุ้นและนักลงทุนได้รับสารสนเทศอย่างกว้างขวาง

  ข้อมูลต่างๆที่บริษัทเปิดเผยต่อสาธารณะนั้น มีทั้งข้อมูลทางการเงิน และข้อมูลที่ไม่ใช่ทางการเงิน
  เช่น งบการเงิน คำอธิบายและวิเคราะห์งบการเงิน
  รายงานความรับผิดขอบของคณะกรรมการต่อรายงานทางการเงิน รายการระหว่างกัน
  โครงสร้างคณะกรรมการ บทบาทหน้าที่ คณะกรรมการชุดย่อย
  รวมถึงจำนวนครั้งในการเข้าประชุมของกรรมการในแต่ละคณะ รายงานการกำกับดูแลกิจการ
  เป็นต้น

  บริษัทมีช่องทางที่หลากหลายในการสื่อสารกับผู้ถือหุ้นและนักลงทุน
  ไม่ว่าจะเป็นตามที่กฎหมายกำหนด เช่น แบบ 56-1 รายงานประจำปี
  เว็บไซต์ของตลาดหลักทรัพย์แห่งประเทศไทย และช่องทางอื่นๆ เช่น
  การเปิดเผยข้อมูลของบริษัทผ่านเว็บไซต์ของบริษัท ทั้งภาษาไทยและภาษาอังกฤษ
  การพบปะกับนักวิเคราะห์รายไตรมาส (4 ครั้งในปี 2551) การเข้าร่วมกิจกรรม roadshow
  และ investor conference ทั้งในและต่างประเทศ ซึ่งรวมถึงสหรัฐอเมริกา สิงคโปร์
  และฮ่องกง (7 ครั้งในปี 2551) การพบปะและการประชุมทางโทรศัพท์ระหว่างผู้บริหารกับ
  นักลงทุน (91 ครั้งในปี 2551)

  บริษัทได้จัดให้มีฝ่ายเลขานุการบริษัทและนักลงทุนสัมพันธ์
  เพื่ออำนวยความสะดวกแก่นักลงทุนและผู้ถือหุ้น ผู้ที่สนใจสามารถติดต่อขอข้อมูลได้ที่โทรศัพท์
  0-2667-2010 อีเมลล์ ir@bumrungrad.com และเว็บไซต์ www.bumrungrad.com

  5. ความรับผิดชอบของคณะกรรมการ

  โครงสร้างคณะกรรมการบริษัท

  คณะกรรมการของบริษัท ประกอบด้วยผู้ทรงคุณวุฒิที่มากด้วยความรู้และประสบการณ์ในหลายๆด้าน
  กรรมการทุกท่านมีส่วนร่วมในการกำหนดวิสัยทัศน์ ภารกิจ กลยุทธ์ เป้าหมาย แผนธุรกิจ
  และงบประมาณของบริษัท
  ตลอดจนกำกับดูแลให้ฝ่ายบริหารดำเนินการให้เป็นไปตามแผนที่กำหนดไว้อย่างมีประสิทธิภาพและประสิทธิผล
  เพื่อเพิ่มมูลค่าสูงสุดให้กับกิจการและความมั่นคงสูงสุดให้กับผู้ถือหุ้น
  คณะกรรมการมีการประชุมทุกไตรมาสเพื่อพิจารณาการรายงานผลการดำเนินกิจการของฝ่ายบริหาร
  โดยรายละเอียดของอำนาจหน้าที่ความรับผิดชอบของกรรมการ สามารถดูได้จากข้อ 9.1
  โครงสร้างการจัดการ

  ณ วันที่ 31 ธันวาคม 2551 คณะกรรมการบริษัทมีจำนวน 16 ท่าน ประกอบด้วย

  1. กรรมการบริษัทที่ไม่ได้เป็นผู้บริหาร จำนวน 9 ท่าน ได้แก่ นายชัย โสภณพนิช
  นายแพทย์ชาญวิทย์ ตันติ์พิพัฒน์ นางกุลธิดา ศิวยาธร นายแพทย์จอน ยังพิชิต แพทย์หญิงคุณสวรรยา
  เดชอุดม นายแพทย์อนันต์ เตชะเวช นายชอง โท นายชาตรี โสภณพนิช และนายเฟลิกส์
  เฮอร์ลิฮี

  2. กรรมการบริษัทที่มาจากฝ่ายบริหาร จำนวน 4 ท่าน ได้แก่ นางลินดา ลีสหะปัญญา
  นายแพทย์ธนิต เธียรธนู นายเคอร์ติส จอห์น ชโรเดอร์ และนายแพทย์สิน อนุราษฎร์

  3. กรรมการอิสระ ซึ่งมีคุณสมบัติเป็นอิสระตามหลักเกณฑ์ที่ ก.ล.ต. กำหนด
  และเป็นกรรมการตรวจสอบ จำนวน 3 ท่าน ได้แก่ นางสาวโสภาวดี อุตตโมบล นายสรดิษ
  วิญญรัตน์ และนายบุญปกรณ์ โชควัฒนา

  กรรมการที่เป็นอิสระ 3 ท่าน คิดเป็น 19% ของกรรมการทั้งคณะ ทั้งนี้
  บริษัทมีแผนที่จะเพิ่มจำนวนของกรรมการอิสระ ให้มากกว่า 1 ใน 3 ของกรรมการทั้งคณะ
  เพื่อให้เป็นไปตามพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551

  การแยกตำแหน่ง:
  บริษัทกำหนดบทบาทหน้าที่ความรับผิดชอบระหว่างคณะกรรมการบริษัทและผู้บริหารระดับสูงอย่างชัดเจน
  โดยกรรมการบริษัทมีหน้าที่ความรับผิดชอบในการกำหนดนโยบายและกำกับดูแลการดำเนินงานของผู้บริหารระดับสูงในระดับนโยบาย
  ขณะที่ผู้บริหารระดับสูงทำหน้าที่บริหารงานของบริษัทในด้านต่างๆ ให้เป็นไปตามนโยบายที่กำหนด
  ดังนั้นประธานกรรมการบริษัท และกรรมการผู้จัดการจึงเป็นบุคคลคนละคนกัน

  การดำรงตำแหน่งกรรมการในบริษัทจดทะเบียนอื่น:
  บริษัทตระหนักถึงคุณค่าของประสบการณ์ที่กรรมการและผู้บริหารจะได้รับจากการเป็นกรรมการในบริษัทอื่น
  จึงมีนโยบายให้กรรมการบริษัทสามารถดำรงตำแหน่งกรรมการในบริษัทที่เป็นบริษัทจดทะเบียนในตลาดหลักทรัพย์แห่งประเทศไทยรวมกันไม่เกิน
  8 บริษัท เพื่อให้สามารถจัดสรรเวลาให้แต่ละบริษัทอย่างเพียงพอ ส่วนผู้บริหารนั้น
  นอกจากตำแหน่งกรรมการบริษัทย่อยและบริษัทร่วมแล้ว กรรมการผู้จัดการ
  ผู้อำนวยการด้านบริหารกลุ่ม และผู้บริหารของบริษัท สามารถดำรงตำแหน่งกรรมการ
  และ/หรือกรรมการอิสระในบริษัทอื่นอีกไม่เกิน 3 บริษัท
  และการรับตำแหน่งดังกล่าวต้องได้รับอนุมัติจากคณะกรรมการบริษัท

  เลขานุการบริษัท: คณะกรรมการบริษัทแต่งตั้งนางจุฑาทิพ อดุลพันธุ์
  ดำรงตำแหน่งเลขานุการบริษัท เพื่อทำหน้าที่ดูแลและจัดการการประชุมของคณะกรรมการบริษัท
  การประชุม ผู้ถือหุ้น
  การให้คำแนะนำแก่คณะกรรมการบริษัทและผู้บริหารเกี่ยวกับกฎเกณฑ์ต่างๆที่เกี่ยวข้องกับการเป็นบริษัทจดทะเบียนในตลาดหลักทรัพย์แห่งประเทศไทย
  และการกำกับดูแลกิจการที่ดีของบริษัท รวมถึงการจัดเก็บเอกสารที่เกี่ยวข้อง

  คณะกรรมการชุดย่อย

  คณะกรรมการบริษัทได้แต่งตั้งคณะกรรมการชุดย่อยต่างๆ เพื่อช่วยคณะกรรมการพิจารณา
  และปฏิบัติหน้าที่เฉพาะเรื่อง และเสนอให้คณะกรรมการพิจารณาหรือรับทราบ
  โดยรายชื่อกรรมการ รวมถึงขอบเขตและอำนาจหน้าที่ของคณะกรรมการย่อยชุดต่างๆ
  ได้ระบุไว้แล้วในข้อ 9.1 โครงสร้างการจัดการ โดยคณะกรรมการชุดย่อย มีดังนี้

  1. คณะกรรมการตรวจสอบ ประกอบด้วยกรรมการอิสระ 3 ท่าน
  คณะกรรมการตรวจสอบมีการประชุม 4 ครั้งในปี 2551
  และได้รายงานการผลการประชุมต่อคณะกรรมการบริษัท
  สำหรับรายละเอียดการเข้าร่วมประชุมของกรรมการแต่ละท่าน ได้ระบุไว้ในข้อ 9.3
  ค่าตอบแทนกรรมการ คณะกรรมการชุดย่อยและผู้บริหาร

  2. คณะกรรมการสรรหาและกำหนดค่าตอบแทน ประกอบด้วยกรรมการอิสระ 1 ท่าน
  ทำหน้าที่ประธานคณะกรรมการสรรหาและกำหนดค่าตอบแทน และกรรมการที่ไม่ได้เป็นผู้บริหาร 2
  ท่าน คณะกรรมการสรรหาและกำหนดค่าตอบแทนมีการประชุม 2 ครั้งในปี 2551
  และได้รายงานการผลการประชุมต่อคณะกรรมการบริษัท
  สำหรับรายละเอียดการเข้าร่วมประชุมของกรรมการแต่ละท่าน ได้ระบุไว้ในข้อ 9.3
  ค่าตอบแทนกรรมการ คณะกรรมการชุดย่อยและผู้บริหาร

  3. คณะกรรมการอำนวยการโรงพยาบาลบำรุงราษฎร์ (Governing Board)
  ประกอบด้วยกรรมการบริษัท 3 ท่าน ผู้บริหาร 2 ท่าน แพทย์ 6 ท่าน และกรรมการที่ได้รับเชิญ
  1 ท่าน ในปี 2551 คณะกรรมการอำนวยการโรงพยาบาลบำรุงราษฎร์มีการประชุม 6 ครั้ง

  4. คณะกรรมการการลงทุน ประกอบด้วยกรรมการอิสระ 1 ท่าน กรรมการที่ไม่ได้เป็นผู้บริหาร
  2 ท่าน และกรรมการที่เป็นผู้บริหาร 2 ท่าน ในปี 2551 คณะกรรมการการลงทุนมีการประชุม 2
  ครั้ง

  บทบาท หน้าที่ และความรับผิดชอบของคณะกรรมการ

  คณะกรรมการบริษัทมีความรับผิดชอบต่อผู้ถือหุ้นทุกคน ทั้งผู้ถือหุ้นรายใหญ่ และผู้ถือหุ้นรายย่อย
  เพื่อให้มั่นใจว่า
  บริษัทมีการดำเนินธุรกิจและการปฏิบัติในเรื่องการกำกับดูแลกิจการที่สอดคล้องกับวัตถุประสงค์และนโยบาย
  เพื่อให้เกิดประโยชน์สูงสุดแก่ผู้ถือหุ้น ภายใต้กรอบของจริยธรรมธุรกิจ
  โดยคำนึงถึงผลประโยชน์ของผู้มีส่วนได้เสียทุกราย
  ดังนั้นคณะกรรมการบริษัทมีหน้าที่และความรับผิดชอบดังที่ได้ระบุไว้ในข้อ 9.1
  โครงสร้างการจัดการ

  ระบบการควบคุมและการตรวจสอบภายใน:
  บริษัทได้ให้ความสำคัญกับระบบการควบคุมภายในและการตรวจสอบภายใน
  โดยได้จัดตั้งหน่วยงานตรวจสอบภายใน
  ซึ่งมีวัตถุประสงค์หลักเพื่อสนับสนุนและส่งเสริมให้มีระบบการควบคุมภายในที่ดีภายในองค์กร
  เพื่อลดความเสี่ยงในการดำเนินงาน และเพื่อให้มีคุณภาพในระบบงานและในการปฏิบัติงาน
  โดยมุ่งเน้นถึงความมีประสิทธิภาพ ประสิทธิผล และมีการใช้จ่ายอย่างระมัดระวัง สมประโยชน์
  และรวมถึงการปฏิบัติงานเพื่อให้เป็นไปตามนโยบายและ/หรือความต้องการของผู้บริหาร

  เพื่อให้แน่ใจว่าหน่วยงานตรวจสอบภายในมีการทำงานที่เป็นอิสระ และมีการถ่วงดุลอำนาจ
  หน่วยงานตรวจสอบภายในมีหน้าที่รายงานผลการดำเนินงานโดยตรงต่อคณะกรรมการตรวจสอบ

  ความขัดแย้งทางผลประโยชน์: เพื่อป้องกันปัญหาความขัดแย้งของผลประโยชน์
  คณะกรรมการมีการพิจารณารายการที่อาจมีความขัดแย้งทางผลประโยชน์
  และรายการที่เกี่ยวโยงกันอย่างรอบคอบ
  และมีการปฏิบัติตามหลักเกณฑ์ของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
  โดยมีราคาและเงื่อนไขเสมือนการทำรายการกับบุคคลภายนอก และได้เปิดเผยรายละเอียด
  มูลค่ารายการ คู่สัญญา เหตุผลความจำเป็นไว้ในงบการเงิน รายงานประจำปี และแบบ 56-1
  แล้ว

  การประชุมคณะกรรมการบริษัท

  การประชุมคณะกรรมการบริษัทถือเป็นหน้าที่สำคัญของกรรมการบริษัทที่จะต้องเข้าร่วมประชุมอย่างสม่ำเสมอ
  เพื่อรับทราบและร่วมตัดสินใจในการดำเนินธุรกิจของบริษัท โดยในแต่ละปี
  บริษัทกำหนดให้มีการจัดประชุมคณะกรรมการโดยปกติปีละ 4 ครั้งทุกไตรมาส
  โดยมีการกำหนดวันประชุมล่วงหน้าตลอดทั้งปี และอาจมีการจัดประชุมครั้งพิเศษตามความจำเป็น
  ในปี 2551 ได้มีการประชุมคณะกรรมการจำนวน 4 ครั้ง
  โดยรายละเอียดการเข้าร่วมประชุมของกรรมการแต่ละท่าน อยู่ในข้อ 9.3 ค่าตอบแทนกรรมการ
  คณะกรรมการชุดย่อยและผู้บริหาร

  ในการประชุมแต่ละครั้ง จะมีการกำหนดวาระการประชุมล่วงหน้าไว้อย่างชัดเจน
  โดยประธานกรรมการและกรรมการผู้จัดการ
  เป็นผู้ร่วมกำหนดวาระการประชุมและพิจารณาเรื่องเข้าสู่วาระการประชุมคณะกรรมการบริษัท
  และเปิดโอกาสให้กรรมการแต่ละท่านสามารถเสนอเรื่องต่างๆเพื่อเข้ารับการพิจารณาเป็นวาระการประชุมได้
  เลขานุการบริษัทเป็นผู้จัดทำหนังสือเชิญประชุมพร้อมวาระการประชุมและเอกสารต่างๆ
  ส่งให้คณะกรรมการก่อนการประชุมล่วงหน้าอย่างน้อย 7 วัน
  เพื่อให้กรรมการได้มีเวลาศึกษาหาข้อมูลอย่างเพียงพอก่อนเข้าร่วมประชุม

  โดยปกติการประชุมจะใช้เวลาประมาณ 2 ชั่วโมง และในการพิจารณาเรื่องต่างๆ
  ประธานในที่ประชุมได้เปิดโอกาสให้กรรมการได้แสดงความคิดเห็นอย่างอิสระ นอกจากนี้
  ผู้บริหารระดับสูงจะได้รับเชิญเข้าร่วมประชุมด้วยเพื่อให้ข้อมูลที่เป็นประโยชน์
  รวมทั้งรับทราบนโยบายโดยตรงจากคณะกรรมการบริษัท
  เพื่อให้สามารถนำไปปฏิบัติงานได้อย่างมีประสิทธิภาพ ในกรณีที่กรรมการท่านใดมีส่วนได้เสีย
  กรรมการท่านนั้นจะไม่เข้าร่วมประชุมและ/หรือไม่ใช้สิทธิออกเสียงลงคะแนนในเรื่องนั้น

  เมื่อสิ้นสุดการประชุม
  เลขานุการบริษัทจะเป็นผู้ที่มีหน้าที่จัดทำรายงานการประชุมและจัดส่งให้ที่ประชุมกรรมการรับรองความถูกต้องในครั้งถัดไป
  ทั้งนี้ กรรมการบริษัทสามารถแสดงความคิดเห็น ขอแก้ไข
  เพิ่มเติมรายงานการประชุมให้มีความละเอียดถูกต้องมากที่สุด
  และเลขานุการบริษัทเป็นผู้จัดเก็บรายงานการประชุมที่ได้รับการรับรองจากที่ประชุมแล้ว
  พร้อมกับเอกสารประกอบการประชุมอย่างครบถ้วน
  เพื่อให้คณะกรรมการและผู้ที่เกี่ยวข้องตรวจสอบได้

  ค่าตอบแทนคณะกรรมการบริษัทและผู้บริหาร

  บริษัทมีการพิจารณาค่าตอบแทนที่เหมาะสมให้แก่คณะกรรมการและผู้บริหาร
  โดยได้มีการเสนออนุมัติต่อที่ประชุมผู้ถือหุ้นเพื่อจ่ายค่าตอบแทนให้แก่คณะกรรมการบริษัท
  ซึ่งอยู่ในรูปแบบของค่าตอบแทนรายปี และเบี้ยประชุมรายครั้ง
  โดยจำนวนเงินที่จ่ายจะพิจารณาเปรียบเทียบกับการจ่ายค่าตอบแทนกรรมการของบริษัทที่มีขนาดใกล้เคียงกัน
  และอยู่ในอุตสาหกรรมเดียวกันในตลาดหลักทรัพย์แห่งประเทศไทย ส่วนคณะกรรมการชุดย่อย
  ได้รับผลตอบแทนในรูปแบบของเบี้ยประชุมรายครั้งอย่างเดียว

  ค่าตอบแทนผู้บริหาร อยู่ในรูปของเงินเดือนและโบนัส และขึ้นอยู่กับหน้าที่ความรับผิดชอบ
  ผลการปฏิบัติงานของผู้บริหารแต่ละท่าน ประกอบกับผลการดำเนินงานของบริษัท

  สำหรับรายละเอียดค่าตอบแทนกรรมการบริษัทปี 2551 ซึ่งได้รับอนุมัติจากที่ประชุม ผู้ถือหุ้น
  บริษัทได้เปิดเผยจำนวนเงินเป็นรายบุคคลและได้เปิดเผยค่าตอบแทนรวมของผู้บริหาร ในข้อ 9.3
  ค่าตอบแทนกรรมการ คณะกรรมการชุดย่อยและผู้บริหาร และในรายงานประจำปี

  การพัฒนากรรมการและผู้บริหาร

  บริษัทได้มีการชี้แจงข้อมูลที่เป็นประโยชน์ต่อการปฏิบัติหน้าที่ให้แก่กรรมการที่ได้รับการแต่งตั้งเป็นกรรมการบริษัทเป็นครั้งแรก
  ซึ่งรวมถึงข้อมูลเกี่ยวกับลักษณะของธุรกิจ แนวทางการดำเนินธุรกิจของบริษัท และกฎหมาย
  กฎเกณฑ์ ข้อบังคับที่เกี่ยวข้องกับกรรมการบริษัท

  นอกจากนี้ บริษัทได้สนับสนุนโครงการการพัฒนากรรมการและผู้บริหารระดับต่างๆอย่างสม่ำเสมอ
  เช่น การฝึกอบรมและการสัมนา ซึ่งจัดโดยสมาคมส่งเสริมสถาบันกรรมการบริษัทไทย
  ตลาดหลักทรัพย์แห่งประเทศไทย สำนักงานคณะกรรมการกำกับหลักทรัพย์และตลาดหลักทรัพย์
  เป็นต้น

  กรรมการส่วนใหญ่จำนวน 11 คน
  ได้ผ่านการฝึกอบรมหลักสูตรการเป็นกรรมการบริษัทจากสมาคมส่งเสริมสถาบันกรรมการบริษัทไทย
  ดังต่อไปนี้

  1. หลักสูตร Chairman: นายชัย โสภณพนิช และนางสาวโสภาวดี อุตตโมบล

  2. หลักสูตร Director Certification Program (DCP): นายชัย โสภณพนิช นางลินดา
  ลีสหะปัญญา นางกุลธิดา ศิวยาธร นายบุญปกรณ์ โชควัฒนา และนายเคอร์ติส จอห์น ชโรเดอร์

  3. หลักสูตร Director Accreditation Program (DAP): นายชาตรี โสภณพนิช
  นายแพทย์อนันต์ เตชะเวช แพทย์หญิงคุณสวรรยา เดชอุดม นายชอง โท นางสาวโสภาวดี
  อุตตโมบล นายสรดิษ วิญญรัตน์ และนายบุญปกรณ์ โชควัฒนา

  4. หลักสูตร Audit Committee Program (ACP): นางกุลธิดา ศิวยาธร
  และนางสาวโสภาวดี อุตตโมบล

  5. หลักสูตร Role of Compensation Committee (RCC): นายบุญปกรณ์ โชควัฒนา

  6. หลักสูตร Chartered Director: นางกุลธิดา ศิวยาธร

  7. หลักสูตร Quality Financial Reporting: นางกุลธิดา ศิวยาธร

9.5 การดูแลเรื่องการใช้ข้อมูลภายใน

  บริษัทมีนโยบายและวิธีการดูแลผู้บริหารในการนำข้อมูลไปใช้เพื่อประโยชน์ส่วนตนดังนี้

  1. ข้อบังคับของบริษัท กำหนดให้กรรมการต้องแจ้งให้บริษัททราบโดยไม่ชักช้า
  หากมีส่วนได้เสียในสัญญาที่ทำกับบริษัท
  หรือถือหุ้นหรือหุ้นกู้เพิ่มขึ้นหรือลดลงในบริษัทหรือบริษัทในเครือ

  2.
  กรรมการและผู้บริหารต้องจัดทำและเปิดเผยรายงานการถือหลักทรัพย์ต่อคณะกรรมการกำกับหลักทรัพย์และตลาดหลักทรัพย์
  ภายในเวลาที่กำหนด

  มาตรการลงโทษ หากกรรมการท่านใดฝ่าฝืนมีดังนี้

  1. แจ้งด้วยวาจาเพื่อแก้ไข

  2. รายงานผู้ถือหุ้นเพื่อพิจารณา

  3. ชดใช้ค่าสินไหมทดแทนกรณีเกิดความเสียหาย

  4. เปิดเผยให้สำนักงานคณะกรรมการกำกับหลักทรัพย์และตลาดหลักทรัพย์
  และตลาดหลักทรัพย์แห่งประเทศไทยทราบ

9.6 บุคลากร

  ณ วันที่ 31 ธันวาคม 2551 บริษัทมีพนักงานจำนวนทั้งสิ้น 3,202 คน
  โดยแบ่งตามสายงานหลักดังนี้

  ฝ่ายพยาบาล 1,542 คน

  ฝ่ายปฏิบัติการ 1,126 คน

  ฝ่ายสนับสนุน 534 คน

  ผลตอบแทนรวมของพนักงาน มีรายละเอียดดังต่อไปนี้

  เงินเดือน 814,250,833 บาท

  โบนัส 145,909,800 บาท

  เงินสมทบกองทุนสำรองเลี้ยงชีพ 34,403,033 บาท

  สวัสดิการอื่นๆ 366,606,369 บาท

  รวม 1,361,170,035 บาท

  บริษัทตระหนักถึงความสำคัญของบุคลากรทุกคนของบริษัท
  และมีนโยบายในการพัฒนาบุคลากรเพื่อเสริมสร้างทักษะความรู้ความชำนาญของบุคลากร
  โดยจัดให้มีแผนการฝึกอบรมทั้งภายในและภายนอก ทั้งทางด้านวิชาชีพ ความปลอดภัย สุขอนามัย
  สิ่งแวดล้อม เทคโนโลยีสารสนเทศ ภาษาอังกฤษ และการบริหารจัดการ
  โดยสามารถแบ่งประเภทของการฝึกอบรมได้ ดังนี้

  1. การปฐมนิเทศพนักงานใหม่
  พนักงานใหม่ทุกคนต้องได้รับการปฐมนิเทศของบริษัทและฝ่าย/แผนก/หน่วยงาน
  นอกจากนี้จะได้รับการฝึกทดลองปฏิบัติในการทำงาน

  2. การฝึกอบรมภาคบังคับ เป็นการฝึกอบรมเรื่องที่บุคลากรทุกคนควรทราบ และเข้ารับการอบรม

  3. การฝึกอบรมของหน่วยงาน เป็นการฝึกอบรมเพื่อให้เกิดทักษะและความชำนาญ
  สำหรับพนักงานแต่ละฝ่าย/แผนก/หน่วยงาน โดยมีการฝึกอบรมทั้งภายในและภายนอกบริษัท

  4. การฝึกอบรมเรื่องการบริหาร
  เพื่อให้ผู้บริหารมีความรู้ความชำนาญในการบริหารฝ่าย/แผนกของตนอย่างมีประสิทธิภาพ

  นอกจากนี้ บริษัทมีนโยบายในการสนับสนุนทุนการศึกษาให้แก่พนักงาน
  เพื่อเข้ารับการอบรมหลักสูตรประกาศนียบัตรผู้ช่วยเหลือผู้ป่วย
  ศึกษาต่อเนื่องในระดับปริญญาตรีสาขาพยาบาลศาสตร์ และระดับปริญญาโทในสาขาอื่นๆอีกด้วย